Document ID: 32019L0997

Reference:
20.6.2019
EL
Επίσημη Εφημερίδα της Ευρωπαϊκής Ένωσης
L 163/1
ΟΔΗΓΙΑ (ΕΕ) 2019/997 ΤΟΥ ΣΥΜΒΟΥΛΙΟΥ
της 18ης Ιουνίου 2019
για τη θέσπιση προσωρινού ταξιδιωτικού εγγράφου της ΕΕ και για την κατάργηση της απόφασης 96/409/ΚΕΠΠΑ
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 23 δεύτερο εδάφιο,
Έχοντας υπόψη την πρόταση της Ευρωπαϊκής Επιτροπής,
Έχοντας υπόψη τη γνώμη του Ευρωπαϊκού Κοινοβουλίου (1),
Αποφασίζοντας σύμφωνα με ειδική νομοθετική διαδικασία,
Εκτιμώντας τα ακόλουθα:
(1)
Η ιθαγένεια της Ένωσης είναι η θεμελιώδης ιδιότητα των υπηκόων των κρατών μελών. Παρέχει σε κάθε πολίτη της Ένωσης το δικαίωμα διπλωματικής και προξενικής προστασίας, στο έδαφος τρίτης χώρας στην οποία δεν αντιπροσωπεύεται το κράτος μέλος του οποίου έχει την υπηκοότητα, από τις αρχές άλλου κράτους μέλους, υπό τους ίδιους όρους που ισχύουν και έναντι των υπηκόων του κράτους μέλους αυτού. Η οδηγία (ΕΕ) 2015/637 του Συμβουλίου (2) πραγματώνει το δικαίωμα αυτό με τη θέσπιση των απαραίτητων μέτρων συνεργασίας και συντονισμού για τη διευκόλυνση της προξενικής προστασίας των μη αντιπροσωπευόμενων πολιτών της Ένωσης.
(2)
Η οδηγία (ΕΕ) 2015/637 αναφέρεται στα προσωρινά ταξιδιωτικά έγγραφα ως ένα είδος προξενικής συνδρομής που πρέπει να παρέχουν οι πρεσβείες και τα προξενεία των κρατών μελών σε μη αντιπροσωπευόμενους πολίτες της Ένωσης. Το προσωρινό ταξιδιωτικό έγγραφο έχει ισχύ για ένα μόνο ταξίδι και επιτρέπει στον κάτοχό του να επιστρέψει στη χώρα του ή, σε εξαιρετικές περιπτώσεις, να μεταβεί σε άλλο προορισμό, σε περίπτωση που δεν έχει πρόσβαση στα συνήθη ταξιδιωτικά έγγραφά του, για παράδειγμα επειδή έχουν κλαπεί ή απολεσθεί. Άλλος προορισμός θα μπορούσε να είναι, για παράδειγμα, μια γειτονική ή μια παρόμοια κοντινή χώρα, στην οποία το κράτος μέλος της ιθαγένειας του μη αντιπροσωπευόμενου πολίτη διαθέτει πρεσβεία ή προξενείο.
(3)
Η απόφαση 96/409/ΚΕΠΠΑ των αντιπροσώπων των κυβερνήσεων των κρατών μελών που συνήλθαν στα πλαίσια του Συμβουλίου (3) θέσπισε ένα ομοιόμορφο προσωρινό ταξιδιωτικό έγγραφο το οποίο χορηγείται από τα κράτη μέλη σε πολίτες της Ένωσης σε χώρες όπου το κράτος μέλος ιθαγένειας των εν λόγω πολιτών δεν διαθέτει μόνιμη διπλωματική ή προξενική εκπροσώπηση. Είναι πλέον αναγκαίο να επικαιροποιηθούν οι κανόνες της εν λόγω απόφασης και να καθιερωθεί ένας εκσυγχρονισμένος και πιο ασφαλής μορφότυπος για το προσωρινό ταξιδιωτικό έγγραφο της ΕΕ (ΠΤΕ της ΕΕ). Θα πρέπει να διασφαλιστεί η συνοχή μεταξύ των ειδικών όρων και της διαδικασίας έκδοσης των ΠΤΕ της ΕΕ και των γενικών κανόνων για την προξενική προστασία που καθορίζονται στην οδηγία (ΕΕ) 2015/637, δεδομένου ότι η εν λόγω οδηγία, συμπεριλαμβανομένης της οικονομικής διαδικασίας που προβλέπεται στο άρθρο 14, ισχύει για την έκδοση των ΠΤΕ της ΕΕ σε μη αντιπροσωπευόμενους πολίτες. Η παρούσα οδηγία θα πρέπει να προβλέπει πρόσθετους κανόνες που θα εφαρμόζονται παράλληλα με εκείνους που τίθενται στην οδηγία (ΕΕ) 2015/637, όπου είναι αναγκαίο.
(4)
Μετά από αίτημα του πολίτη, το ΠΤΕ της ΕΕ θα πρέπει να εκδίδεται για κάθε μη αντιπροσωπευόμενο πολίτη σε τρίτη χώρα, του οποίου το διαβατήριο ή το ταξιδιωτικό έγγραφο έχει απολεσθεί, κλαπεί ή καταστραφεί ή δεν μπορεί για άλλο λόγο να ληφθεί σε εύλογο χρονικό διάστημα, για παράδειγμα για νεογνά που γεννήθηκαν κατά τη διάρκεια του ταξιδιού ή για πρόσωπα των οποίων τα έγγραφα έχουν λήξει και δεν μπορούν να αντικατασταθούν εύκολα από το κράτος μέλος της ιθαγένειας. Το ΠΤΕ της ΕΕ θα πρέπει να εκδίδεται εφόσον το κράτος μέλος που παρέχει συνδρομή στον μη αντιπροσωπευόμενο πολίτη έχει λάβει επιβεβαίωση της ιθαγένειας και της ταυτότητας του πολίτη από το κράτος μέλος της ιθαγένειάς του.
(5)
Δεδομένου ότι η απώλεια διαβατηρίου ή ταξιδιωτικών εγγράφων μπορεί να προκαλέσει σημαντική αγωνία σε μη αντιπροσωπευόμενους πολίτες που βρίσκονται σε τρίτες χώρες, είναι αναγκαίο να θεσπιστεί απλουστευμένη διαδικασία συνεργασίας και συντονισμού μεταξύ του συντρέχοντος κράτους μέλους και του κράτους μέλους της ιθαγένειας του μη αντιπροσωπευόμενου πολίτη. Τα κράτη μέλη θα πρέπει να διασφαλίζουν ότι οι διαβουλεύσεις διεξάγονται όσο το δυνατόν ταχύτερα, κατά κανόνα εντός λίγων εργάσιμων ημερών. Ταυτόχρονα, είναι αναγκαίο να διατηρηθεί επαρκής ευελιξία σε εξαιρετικές περιπτώσεις. Το συντρέχον κράτος μέλος θα πρέπει να επιτρέπεται να εκδίδει ΠΤΕ της ΕΕ χωρίς προηγούμενη διαβούλευση με το κράτος μέλος ιθαγένειας μόνο σε άκρως επείγουσες περιπτώσεις. Προηγουμένως, τα κράτη μέλη θα πρέπει κανονικά να έχουν εξαντλήσει όλα τα διαθέσιμα μέσα επικοινωνίας με το κράτος μέλος ιθαγένειας. Για παράδειγμα, τα κράτη μέλη θα πρέπει πρώτα να προσπαθήσουν να διαβιβάσουν μέρος των συναφών πληροφοριών, όπως το όνομα, την ιθαγένεια και την ημερομηνία γέννησης του αιτούντος. Στις περιπτώσεις αυτές, το συντρέχον κράτος μέλος θα πρέπει να γνωστοποιεί το συντομότερο δυνατόν στο κράτος μέλος ιθαγένειας τη συνδρομή που χορηγείται για λογαριασμό του, ώστε να εξασφαλίζεται η δέουσα ενημέρωση του κράτους μέλους ιθαγένειας.
(6)
Για λόγους ασφάλειας, οι παραλήπτες ΠΤΕ της ΕΕ θα πρέπει να τα επιστρέφουν, όταν επιστρέψουν στην πατρίδα τους με ασφάλεια, για παράδειγμα στους μεθοριακούς υπαλλήλους ή στις αρχές που είναι αρμόδιες για την έκδοση διαβατηρίων. Επιπλέον, θα πρέπει να αποθηκεύεται αντίγραφο ή διά σαρώσεως αντίγραφο κάθε εκδοθέντος ΠΤΕ της ΕΕ στην αρχή έκδοσης του συντρέχοντος κράτους μέλους και θα πρέπει να αποστέλλεται ένα επιπλέον αντίγραφο ή διά σαρώσεως αντίγραφο στο κράτος μέλος της ιθαγένειας του παραλήπτη. Τα επιστραφέντα ΠΤΕ της ΕΕ και τα αποθηκευμένα αντίγραφα θα πρέπει να καταστρέφονται το συντομότερο δυνατόν.
(7)
Οι μη αντιπροσωπευόμενοι πολίτες θα πρέπει να μπορούν να υποβάλλουν αίτηση για ΠΤΕ της ΕΕ στην πρεσβεία ή στο προξενείο οποιουδήποτε κράτους μέλους. Όπως προβλέπεται στην οδηγία (ΕΕ) 2015/637, είναι δυνατό για τα κράτη μέλη να συνάπτουν πρακτικές ρυθμίσεις για τον επιμερισμό των ευθυνών όσον αφορά την έκδοση ΠΤΕ της ΕΕ σε μη αντιπροσωπευόμενους πολίτες. Τα κράτη μέλη που λαμβάνουν αιτήσεις για ΠΤΕ της ΕΕ θα πρέπει να αξιολογούν κατά περίπτωση αν είναι σκόπιμη η έκδοση ΠΤΕ της ΕΕ ή αν η υπόθεση θα πρέπει να παραπεμφθεί στην πρεσβεία ή στο προξενείο που έχει οριστεί ως αρμόδιο βάσει τυχόν ρύθμισης που έχει ήδη συναφθεί.
(8)
Σύμφωνα με τον σκοπό του ως εγγράφου για ένα μόνο ταξίδι, το ΠΤΕ της ΕΕ θα πρέπει να ισχύει για το διάστημα που απαιτείται για την πραγματοποίηση του ταξιδιού αυτού. Λαμβανομένων υπόψη των δυνατοτήτων και της ταχύτητας των σύγχρονων ταξιδιών, η ισχύς του ΠΤΕ της ΕΕ, εκτός από εξαιρετικές περιπτώσεις, δεν θα πρέπει να υπερβαίνει τις 15 ημερολογιακές ημέρες.
(9)
Πέραν της έκδοσης ΠΤΕ της ΕΕ σε μη αντιπροσωπευόμενους πολίτες που βρίσκονται σε τρίτες χώρες, η παρούσα οδηγία δεν θα πρέπει να εμποδίζει τα κράτη μέλη να εκδίδουν ΠΤΕ της ΕΕ σε άλλες καταστάσεις, λαμβάνοντας υπόψη την εθνική νομοθεσία και πρακτική. Τα κράτη μέλη θα πρέπει επίσης να είναι σε θέση να χορηγούν ΠΤΕ της ΕΕ στους υπηκόους τους, σε πολίτες της Ένωσης που δεν αντιπροσωπεύονται εντός του εδάφους των κρατών μελών και σε πολίτες άλλου κράτους μέλους που αντιπροσωπεύεται στη χώρα στην οποία επιδιώκουν να αποκτήσουν ΠΤΕ της ΕΕ. Στο πλαίσιο αυτό, τα κράτη μέλη θα πρέπει να λαμβάνουν τα αναγκαία μέτρα για την πρόληψη της κατάχρησης και της απάτης. Εντούτοις, τα κράτη μέλη μπορούν επίσης να αποφασίζουν ότι δεν θα εκδίδουν ΠΤΕ της ΕΕ σε τέτοιες περιπτώσεις.
(10)
Σύμφωνα με το άρθρο 5 της οδηγίας (ΕΕ) 2015/637 και με σκοπό τη διασφάλιση της αποτελεσματικότητας του δικαιώματος που κατοχυρώνεται στο άρθρο 20 παράγραφος 2 στοιχείο γ) της Συνθήκης για τη λειτουργία της Ευρωπαϊκής Ένωσης και του δικαιώματος στον σεβασμό της ιδιωτικής και οικογενειακής ζωής, όπως κατοχυρώνεται στο άρθρο 7 του Χάρτη των Θεμελιωδών Δικαιωμάτων της Ευρωπαϊκής Ένωσης (εφεξής: ο «Χάρτης»), το συντρέχον κράτος μέλος, λαμβάνοντας υπόψη το εθνικό δίκαιο και την εθνική πρακτική, θα πρέπει να είναι σε θέση να χορηγεί ΠΤΕ της ΕΕ σε μέλη της οικογένειας που δεν είναι πολίτες της Ένωσης και συνοδεύουν πολίτες της Ένωσης, όταν τα εν λόγω μέλη της οικογένειας είναι νόμιμοι κάτοικοι κράτους μέλους, λαμβανομένων υπόψη των ιδιαίτερων περιστάσεων κάθε περίπτωσης.
(11)
Ορισμένα μέλη της οικογένειας που δεν είναι πολίτες της Ένωσης ενδέχεται να κληθούν να λάβουν, εκτός από το ΠΤΕ της ΕΕ, θεωρήσεις για την επιστροφή στο έδαφος της Ένωσης. Σύμφωνα με το άρθρο 5 παράγραφος 2 της οδηγίας 2004/38/ΕΚ του Ευρωπαϊκού Κοινοβουλίου και του Συμβουλίου (4), στα μέλη της οικογένειας που δεν είναι υπήκοοι κράτους μέλους επιβάλλεται μόνο θεώρηση εισόδου σύμφωνα με τον κανονισμό (ΕΕ) 2018/1806 του Ευρωπαϊκού Κοινοβουλίου και του Συμβουλίου (5) ή, ενδεχομένως, με το εθνικό δίκαιο. Η κατοχή ισχύοντος δελτίου διαμονής που προβλέπεται στο άρθρο 10 της οδηγία 2004/38/ΕΚ απαλλάσσει τα εν λόγω μέλη της οικογένειας από την υποχρέωση θεώρησης. Τα κράτη μέλη παρέχουν στα εν λόγω πρόσωπα κάθε διευκόλυνση, προκειμένου να αποκτήσουν τις απαιτούμενες θεωρήσεις. Οι θεωρήσεις αυτές εκδίδονται, ατελώς, το συντομότερο δυνατόν, και βάσει ταχείας διαδικασίας.
(12)
Το ΠΤΕ της ΕΕ θα πρέπει να αποτελείται από ένα ομοιόμορφο έντυπο του ΠΤΕ της ΕΕ και μία αυτοκόλλητη ετικέτα του ΠΤΕ της ΕΕ. Το ΠΤΕ της ΕΕ θα πρέπει να περιλαμβάνει όλα τα αναγκαία στοιχεία και να ανταποκρίνεται σε υψηλά τεχνικά πρότυπα, ιδίως όσον αφορά την προστασία του έναντι της παραποίησης και της πλαστογράφησης. Θα πρέπει να είναι οικονομικά αποδοτικό και κατάλληλο για χρήση από όλα τα κράτη μέλη και να περιλαμβάνει κοινώς αναγνωρίσιμα χαρακτηριστικά ασφαλείας ορατά διά γυμνού οφθαλμού.
(13)
Το ομοιόμορφο έντυπο ΠΤΕ της ΕΕ θα πρέπει να περιέχει κενές σελίδες έτσι ώστε, εφόσον απαιτείται, οι θεωρήσεις να μπορούν να τοποθετηθούν απευθείας στο έντυπο. Το εν λόγω έντυπο θα πρέπει να χρησιμεύει ως ο φορέας της ομοιόμορφης αυτοκόλλητης ετικέτας του ΠΤΕ της ΕΕ, η οποία περιέχει τις σχετικές πληροφορίες για τον παραλήπτη. Η ομοιόμορφη αυτοκόλλητη ετικέτα του ΠΤΕ της ΕΕ θα πρέπει να διαμορφωθεί με βάση τη θεώρηση ενιαίου τύπου που προβλέπεται από τον κανονισμό (ΕΚ) αριθ. 1683/95 του Συμβουλίου (6) και θα πρέπει να περιέχει παρόμοια χαρακτηριστικά ασφαλείας. Η ομοιόμορφη αυτοκόλλητη ετικέτα του ΠΤΕ της ΕΕ θα πρέπει να συμπληρώνεται στην πρεσβεία ή στο προξενείο του συντρέχοντος κράτους μέλους με τη χρήση των ίδιων εκτυπωτών που χρησιμοποιούνται και για τις θεωρήσεις. Σε περίπτωση ανωτέρας βίας τεχνικού χαρακτήρα, η ομοιόμορφη αυτοκόλλητη ετικέτα ΠΤΕ της ΕΕ θα πρέπει να μπορεί να συμπληρώνεται χειρογράφως. Για να αποφευχθούν οι κίνδυνοι μειωμένης αποδοχής και οι κίνδυνοι ασφαλείας, η χειρόγραφη συμπλήρωση θα πρέπει να είναι όσο το δυνατόν πιο περιορισμένη και να πραγματοποιείται μόνον όταν δεν είναι δυνατή η έκδοση συμπληρωμένης μέσω εκτυπωτή της ομοιόμορφης αυτοκόλλητης ετικέτας του ΠΤΕ της ΕΕ εντός εύλογου χρονικού διαστήματος.
(14)
Προκειμένου να αυξηθεί η ασφάλεια και η ταχύτητα της διαδικασίας έκδοσης, η εικόνα του προσώπου του αιτούντος που χρησιμοποιείται για το ΠΤΕ της ΕΕ θα πρέπει να λαμβάνεται επί τόπου στην πρεσβεία ή στο προξενείο με ψηφιακή φωτογραφική μηχανή ή ισοδύναμο μέσο. Όταν αυτό δεν είναι εφικτό, και μόνον τότε, μπορεί να χρησιμοποιηθεί φωτογραφία αφού η πρεσβεία ή το προξενείο βεβαιωθεί ότι η φωτογραφία αντιστοιχεί στον αιτούντα. Η ίδια εικόνα προσώπου ή φωτογραφία θα πρέπει στη συνέχεια να διαβιβάζεται στο κράτος μέλος ιθαγένειας για επιβεβαίωση της ταυτότητας του αιτούντος.
(15)
Η παρούσα οδηγία θα πρέπει να καθορίζει προδιαγραφές που δεν θα πρέπει να είναι απόρρητες. Ανάλογα με την περίπτωση, οι εν λόγω προδιαγραφές θα πρέπει να μπορούν να συμπληρωθούν με περαιτέρω απόρρητες προδιαγραφές, ώστε να αποφεύγεται η παραποίηση και η πλαστογράφηση.
(16)
Προκειμένου να διασφαλίζεται ότι οι πληροφορίες για τις πρόσθετες τεχνικές προδιαγραφές δεν διατίθενται σε περισσότερα πρόσωπα απ' ό,τι χρειάζεται, κάθε κράτος μέλος θα πρέπει να ορίσει φορέα που θα είναι υπεύθυνος για την παραγωγή των ομοιόμορφων εντύπων και αυτοκόλλητων ετικετών του ΠΤΕ της ΕΕ. Για λόγους αποτελεσματικότητας, τα κράτη μέλη ενθαρρύνονται να ορίζουν έναν και μόνον φορέα. Τα κράτη μέλη θα πρέπει να μπορούν να αλλάζουν τον φορέα που έχουν ορίσει, εάν χρειάζεται. Για λόγους ασφάλειας, κάθε κράτος μέλος θα πρέπει να γνωστοποιεί την ονομασία του εν λόγω φορέα στην Επιτροπή και στα άλλα κράτη μέλη.
(17)
Προκειμένου να καλυφθεί η ανάγκη να προσαρμοστούν οι προδιαγραφές του ομοιόμορφου εντύπου και της ομοιόμορφης αυτοκόλλητης ετικέτας ΠΤΕ της ΕΕ για να ανταποκριθούν στην τεχνική πρόοδο, καθώς και για να αλλάξει το κράτος μέλος που είναι υπεύθυνο για την παροχή δειγμάτων για την κοινοποίηση του ομοιόμορφου εντύπου ΠΤΕ της ΕΕ σε τρίτες χώρες, θα πρέπει να ανατεθεί στην Επιτροπή η εξουσία έκδοσης πράξεων σύμφωνα με το άρθρο 290 ΣΛΕΕ. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (7). Ιδίως, προκειμένου να εξασφαλίζεται η ισότιμη συμμετοχή στην προετοιμασία των κατ' εξουσιοδότηση πράξεων, το Συμβούλιο λαμβάνει όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές του έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ' εξουσιοδότηση πράξεων.
(18)
Προκειμένου να διασφαλιστούν ενιαίοι όροι εφαρμογής της παρούσας οδηγίας όσον αφορά τυχόν πρόσθετες τεχνικές προδιαγραφές και δείκτες για την παρακολούθηση της εφαρμογής της παρούσας οδηγίας, θα πρέπει να ανατεθούν εκτελεστικές αρμοδιότητες στην Επιτροπή. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (8).
(19)
Προκειμένου να αυξηθεί η αποδοχή των ΠΤΕ της ΕΕ, οι αντιπροσωπείες της Ένωσης σε τρίτες χώρες θα πρέπει να κοινοποιούν τον ομοιόμορφο μορφότυπο του ΠΤΕ της ΕΕ και τις τυχόν μεταγενέστερες τροποποιήσεις του στις αρμόδιες αρχές των τρίτων χωρών, να υποβάλλουν εκθέσεις σχετικά με την αποδοχή του ΠΤΕ της ΕΕ από τρίτες χώρες και να προωθούν τη χρήση του. Τα δείγματα που χρησιμοποιούνται για τον σκοπό αυτό θα πρέπει να παρέχονται στην Ευρωπαϊκή Υπηρεσία Εξωτερικής Δράσης (ΕΥΕΔ) από κράτος μέλος με την υποστήριξη της Επιτροπής.
(20)
Η παρούσα οδηγία δεν θα πρέπει να θίγει τις ευνοϊκότερες εθνικές διατάξεις στο μέτρο που συνάδουν με την παρούσα οδηγία.
(21)
Ο κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου (9) θα πρέπει να εφαρμόζεται ως προς την επεξεργασία δεδομένων προσωπικού χαρακτήρα που πραγματοποιείται από τα κράτη μέλη κατά την εφαρμογή της παρούσας οδηγίας. Το σύστημα του ΠΤΕ της ΕΕ απαιτεί την επεξεργασία των δεδομένων προσωπικού χαρακτήρα που είναι αναγκαία για την επαλήθευση της ταυτότητας του αιτούντος, για την εκτύπωση της ομοιόμορφης αυτοκόλλητης ετικέτας του ΠΤΕ της ΕΕ και για τη διευκόλυνση της μετακίνησης του εν λόγω υποκειμένου των δεδομένων. Είναι αναγκαίο να καθοριστούν περαιτέρω εγγυήσεις που θα εφαρμόζονται στα δεδομένα προσωπικού χαρακτήρα που υποβάλλονται σε επεξεργασία, όπως η μέγιστη περίοδος διατήρησης των δεδομένων προσωπικού χαρακτήρα που θα συλλέγονται. Είναι αναγκαία μια μέγιστη περίοδος διατήρησης 180 ημερών για το συντρέχον κράτος μέλος και δύο ετών για το κράτος μέλος της ιθαγένειας, ώστε να διασφαλίζεται η είσπραξη τυχόν επιβαλλόμενων τελών και να αποφεύγονται πιθανές καταχρήσεις ή άλλες δόλιες δραστηριότητες. Η διαγραφή των προσωπικών δεδομένων των αιτούντων δεν θα πρέπει να πλήττει τις δυνατότητες των κρατών μελών να παρακολουθούν την εφαρμογή της παρούσας οδηγίας.
(22)
Σύμφωνα με τα σημεία 22 και 23 της διοργανικής συμφωνίας της 13ης Απριλίου 2016 για τη βελτίωση του νομοθετικού έργου, η Επιτροπή θα πρέπει να αξιολογήσει την παρούσα οδηγία, ιδίως με βάση πληροφορίες που θα συλλεχθούν μέσω ειδικών ρυθμίσεων παρακολούθησης, προκειμένου να αξιολογήσει τα αποτελέσματα της παρούσας οδηγίας και την ανάγκη περαιτέρω δράσης. Η εν λόγω αξιολόγηση θα μπορεί επίσης να λαμβάνει υπόψη τις μελλοντικές τεχνικές εξελίξεις που επιτρέπουν την εισαγωγή ηλεκτρονικών προσωρινών ταξιδιωτικών εγγράφων (ηλ.ΠΤΕ).
(23)
Δεδομένου ότι οι στόχος της παρούσας οδηγίας, δηλαδή η θέσπιση των μέτρων που είναι αναγκαία για τη διευκόλυνση της προξενικής προστασίας των μη αντιπροσωπευόμενων πολιτών μέσω της έκδοσης ασφαλών και ευρέως αποδεκτών προσωρινών ταξιδιωτικών εγγράφων, δεν μπορεί να επιτευχθεί επαρκώς από τα κράτη μέλη, μπορεί όμως, λόγω της ανάγκης αποφυγής του κατακερματισμού και της επακόλουθης μειωμένης αποδοχής των προσωρινών ταξιδιωτικών εγγράφων που εκδίδονται από τα κράτη μέλη σε μη αντιπροσωπευόμενους πολίτες, να επιτευχθεί καλύτερα σε ενωσιακό επίπεδο, η Ένωση μπορεί να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας του ιδίου άρθρου, η παρούσα οδηγία δεν υπερβαίνει τα αναγκαία για την επίτευξη του εν λόγω στόχου.
(24)
Σκοπός της παρούσας οδηγίας είναι η προώθηση της προξενικής προστασίας, όπως κατοχυρώνεται στο άρθρο 46 του Χάρτη. Σέβεται τα θεμελιώδη δικαιώματα και τηρεί τις αρχές που αναγνωρίζονται ειδικότερα από τον Χάρτη, συμπεριλαμβανομένου του δικαιώματος στον σεβασμό της ιδιωτικής και οικογενειακής ζωής και του δικαιώματος στην προστασία των δεδομένων προσωπικού χαρακτήρα. Η παρούσα οδηγία θα πρέπει να ερμηνεύεται και να εφαρμόζεται σύμφωνα με τα εν λόγω δικαιώματα και αρχές.
(25)
Η απόφαση 96/409/ΚΕΠΠΑ θα πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
ΚΕΦΑΛΑΙΟ Ι
ΑΝΤΙΚΕΙΜΕΝΟ ΚΑΙ ΟΡΙΣΜΟΙ
Άρθρο 1
Αντικείμενο
Η παρούσα οδηγία θεσπίζει κανόνες για τους όρους και τη διαδικασία απόκτησης από μη αντιπροσωπευόμενους πολίτες σε τρίτες χώρες προσωρινού ταξιδιωτικού εγγράφου της ΕΕ (ΠΤΕ της ΕΕ) και καθιερώνει ομοιόμορφο μορφότυπο για το εν λόγω έγγραφο.
Άρθρο 2
Ορισμοί
Για τους σκοπούς της παρούσας οδηγίας ισχύουν οι ακόλουθοι ορισμοί:
(1)   «μη αντιπροσωπευόμενος πολίτης»: κάθε πολίτης που έχει την ιθαγένεια κράτους μέλους το οποίο δεν αντιπροσωπεύεται σε τρίτη χώρα, όπως ορίζεται στο άρθρο 6 της οδηγίας (ΕΕ) 2015/637·
(2)   «αιτών»: το πρόσωπο που υποβάλλει αίτηση για ΠΤΕ της ΕΕ·
(3)   «παραλήπτης»: το πρόσωπο στο οποίο χορηγείται ΠΤΕ της ΕΕ·
(4)   «συντρέχον κράτος μέλος»: το κράτος μέλος στο οποίο υποβάλλεται αίτηση για ΠΤΕ της ΕΕ·
(5)   «κράτος μέλος ιθαγένειας»: το κράτος μέλος του οποίου ο αιτών ισχυρίζεται ότι είναι υπήκοος·
(6)   «εργάσιμες ημέρες»: όλες οι ημέρες εκτός από τις αργίες ή τα Σαββατοκύριακα που τηρούνται από την αρχή η οποία καλείται να ενεργήσει.
ΚΕΦΑΛΑΙΟ ΙΙ
ΤΟ ΠΡΟΣΩΡΙΝΟ ΤΑΞΙΔΙΩΤΙΚΟ ΕΓΓΡΑΦΟ ΤΗΣ ΕΕ
Άρθρο 3
Το προσωρινό ταξιδιωτικό έγγραφο της ΕΕ
1.   Το προσωρινό ταξιδιωτικό έγγραφο της ΕΕ («ΠΤΕ της ΕΕ») είναι ταξιδιωτικό έγγραφο που χορηγείται από κράτος μέλος σε μη αντιπροσωπευόμενο πολίτη σε τρίτη χώρα για ένα μόνο ταξίδι προς το κράτος μέλος ιθαγένειας ή κατοικίας του πολίτη, κατ' επιλογή του πολίτη, ή κατ' εξαίρεση, προς άλλο προορισμό. Τα κράτη μέλη μπορούν επίσης να αποφασίσουν τη χορήγηση ΠΤΕ της ΕΕ σε άλλους παραλήπτες σύμφωνα με το άρθρο 7.
2.   Τα κράτη μέλη χορηγούν ΠΤΕ της ΕΕ σε μη αντιπροσωπευόμενους πολίτες σε τρίτες χώρες των οποίων τα διαβατήρια ή τα ταξιδιωτικά έγγραφα έχουν απολεσθεί, κλαπεί ή καταστραφεί ή δεν μπορούν για άλλο λόγο να ληφθούν σε εύλογο χρονικό διάστημα, σύμφωνα με τη διαδικασία του άρθρου 4.
Άρθρο 4
Διαδικασία
1.   Όταν κράτος μέλος λαμβάνει αίτηση για ΠΤΕ της ΕΕ, διαβουλεύεται, το συντομότερο δυνατόν και το αργότερο δύο εργάσιμες ημέρες μετά την παραλαβή της αίτησης, με το κράτος μέλος ιθαγένειας, σύμφωνα με το άρθρο 10 παράγραφος 2 της οδηγίας (ΕΕ) 2015/637, με σκοπό την εξακρίβωση της ιθαγένειας και της ταυτότητας του αιτούντος.
2.   Το συντρέχον κράτος μέλος παρέχει στο κράτος μέλος ιθαγένειας όλες τις σχετικές πληροφορίες, μεταξύ των οποίων:
α)
το επώνυμο, το όνομα ή τα ονόματα, την ιθαγένεια, την ημερομηνία γέννησης και το φύλο του αιτούντος·
β)
εικόνα του προσώπου του αιτούντος, η οποία λαμβάνεται από τις αρχές του συντρέχοντος κράτους μέλους κατά τον χρόνο υποβολής της αίτησης ή, μόνον στην περίπτωση που αυτό δεν είναι εφικτό, σαρωμένη ή ψηφιακή φωτογραφία του αιτούντος, βάσει των προτύπων που ορίζονται στο έγγραφο του Διεθνούς Οργανισμού Πολιτικής Αεροπορίας (ΔΟΠΑ) αριθ. 9303, μέρος 3, σχετικά με τα μηχανικώς αναγνώσιμα ταξιδιωτικά έγγραφα (έβδομη έκδοση, 2015) («έγγραφο 9303 του ΔΟΠΑ»)·
γ)
αντίγραφο ή διά σαρώσεως αντίγραφο κάθε διαθέσιμου μέσου αναγνώρισης, όπως δελτίου ταυτότητας ή άδειας οδήγησης, και, εφόσον υπάρχει, τον τύπο και τον αριθμό του αντικατασταθέντος εγγράφου και τον εθνικό αριθμό μητρώου ή κοινωνικής ασφάλισης.
3.   Το συντομότερο δυνατόν, και το αργότερο εντός τριών εργάσιμων ημερών από την παραλαβή των πληροφοριών που αναφέρονται στην παράγραφο 2, το κράτος μέλος ιθαγένειας απαντά στη διαβούλευση σύμφωνα με το άρθρο 10 παράγραφος 3 της οδηγίας (ΕΕ) 2015/637 και επιβεβαιώνει αν ο αιτών είναι υπήκοός του. Εάν το κράτος μέλος της ιθαγένειας δεν είναι σε θέση να απαντήσει εντός τριών εργάσιμων ημερών, ενημερώνει, εντός της προθεσμίας αυτής, το συντρέχον κράτος μέλος και δίνει εκτίμηση του χρόνου κατά τον οποίο αναμένεται να δοθεί απάντηση. Το συντρέχον κράτος μέλος ενημερώνει σχετικά τον αιτούντα. Κατόπιν επιβεβαίωσης της ιθαγένειας του αιτούντος, το συντρέχον κράτος μέλος χορηγεί στον αιτούντα το ΠΤΕ της ΕΕ το συντομότερο δυνατόν και το αργότερο εντός δύο εργάσιμων ημερών από την παραλαβή της επιβεβαίωσης.
4.   Εάν το κράτος μέλος της ιθαγένειας έχει αντίρρηση για τη χορήγηση ΠΤΕ της ΕΕ σε έναν από τους υπηκόους του, ενημερώνει το συντρέχον κράτος μέλος. Στην εν λόγω περίπτωση, το ΠΤΕ της ΕΕ δεν χορηγείται και το κράτος μέλος της ιθαγένειας αναλαμβάνει την ευθύνη για την παροχή προξενικής προστασίας στον πολίτη του σύμφωνα με τις νομικές υποχρεώσεις και πρακτικές του. Το συντρέχον κράτος μέλος, σε στενή διαβούλευση με το κράτος μέλος ιθαγένειας, ενημερώνει σχετικά τον αιτούντα.
5.   Σε δικαιολογημένες περιπτώσεις, τα κράτη μέλη μπορούν να καθυστερήσουν περισσότερο από τις προθεσμίες που ορίζονται στις παραγράφους 1 και 3.
6.   Σε άκρως επείγουσες περιπτώσεις, το συντρέχον κράτος μέλος μπορεί να χορηγήσει ΠΤΕ της ΕΕ χωρίς προηγούμενη διαβούλευση με το κράτος μέλος ιθαγένειας. Προηγουμένως, το συντρέχον κράτος μέλος θα έχει εξαντλήσει όλα τα διαθέσιμα μέσα επικοινωνίας με το κράτος μέλος ιθαγένειας. Το συντρέχον κράτος μέλος κοινοποιεί στο κράτος μέλος ιθαγένειας, το συντομότερο δυνατόν, το γεγονός ότι εκδόθηκε ΠΤΕ της ΕΕ και την ταυτότητα του προσώπου στο οποίο χορηγήθηκε το ΠΤΕ της ΕΕ. Η κοινοποίηση αυτή περιλαμβάνει όλα τα στοιχεία που περιλήφθηκαν στο ΠΤΕ της ΕΕ.
7.   Η αρχή του κράτους μέλους έκδοσης του ΠΤΕ της ΕΕ αποθηκεύει αντίγραφο ή διά σαρώσεως αντίγραφο κάθε ΠΤΕ της ΕΕ που εκδίδει και αποστέλλει ένα επιπλέον αντίγραφο ή διά σαρώσεως αντίγραφο στο κράτος μέλος ιθαγένειας του αιτούντος.
8.   Ο παραλήπτης ΠΤΕ της ΕΕ καλείται να επιστρέψει το ΠΤΕ της ΕΕ, ανεξάρτητα από το αν αυτό έχει λήξει, κατά την άφιξή του στον τελικό προορισμό.
9.   Η Επιτροπή μπορεί να εκδίδει εκτελεστικές πράξεις για τη θέσπιση τυποποιημένου εντύπου αίτησης χορήγησης ΠΤΕ της ΕΕ, όπου θα περιέχονται πληροφορίες σχετικά με την υποχρέωση επιστροφής του ΠΤΕ της ΕΕ κατά την άφιξη. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 12 παράγραφος 2.
Άρθρο 5
Οικονομικές διατάξεις
1.   Το συντρέχον κράτος μέλος επιβάλλει στον αιτούντα τα ίδια τέλη που χρεώνει τους δικούς του υπηκόους για την έκδοση εθνικών προσωρινών ταξιδιωτικών εγγράφων.
2.   Το συντρέχον κράτος μέλος μπορεί να εφαρμόσει απαλλαγή από την επιβολή τελών γενικώς ή σε ειδικές περιπτώσεις που ορίζονται από αυτό.
3.   Σε περίπτωση που οι αιτούντες δεν είναι σε θέση να καταβάλουν τα τυχόν τέλη στο συντρέχον κράτος μέλος κατά την υποβολή της αίτησής τους, δεσμεύονται να επιστρέψουν το κόστος για τα εν λόγω τέλη στο κράτος μέλος ιθαγένειας, χρησιμοποιώντας το τυποποιημένο έντυπο που προβλέπεται στο παράρτημα Ι της οδηγίας (ΕΕ) 2015/637. Στις περιπτώσεις αυτές, εφαρμόζονται το άρθρο 14 παράγραφος 2 και το άρθρο 15 της οδηγίας (ΕΕ) 2015/637.
Άρθρο 6
Διάρκεια ισχύος
Το ΠΤΕ της ΕΕ ισχύει για το διάστημα που απαιτείται για την ολοκλήρωση του ταξιδιού για το οποίο εκδίδεται. Για τον υπολογισμό του διαστήματος αυτού, συνυπολογίζεται ο χρόνος που απαιτείται για τις αναγκαίες διανυκτερεύσεις ή ανταποκρίσεις. Το διάστημα ισχύος περιλαμβάνει πρόσθετη «περίοδο χάριτος» δύο ημερών. Εκτός εξαιρετικών περιπτώσεων, η διάρκεια ισχύος ΠΤΕ της ΕΕ δεν υπερβαίνει τις 15 ημερολογιακές ημέρες.
Άρθρο 7
Προαιρετική έκδοση ΠΤΕ της ΕΕ
1.   Όταν το διαβατήριο ή η ταξιδιωτικό έγγραφο του αιτούντος έχει απολεσθεί, κλαπεί ή καταστραφεί ή δεν μπορεί για άλλο λόγο να ληφθεί σε εύλογο χρονικό διάστημα, ένα κράτος μέλος μπορεί να χορηγήσει ΠΤΕ της ΕΕ:
α)
σε υπηκόους του·
β)
σε πολίτες της Ένωσης που δεν αντιπροσωπεύονται εντός του εδάφους των κρατών μελών, περιλαμβανομένων των υπερπόντιων χωρών και εδαφών που αναφέρονται στο άρθρο 355 παράγραφος 2 πρώτο εδάφιο της ΣΛΕΕ·
γ)
σε πολίτες άλλου κράτους μέλους που αντιπροσωπεύεται στη χώρα στην οποία επιδιώκουν να αποκτήσουν το ΠΤΕ της ΕΕ και εφόσον υπάρχουν σχετικές ρυθμίσεις μεταξύ των ενδιαφερόμενων κρατών μελών·
δ)
σε μέλη της οικογένειας, τα οποία δεν είναι πολίτες της Ένωσης και συνοδεύουν πολίτες της Ένωσης που δεν αντιπροσωπεύονται σε τρίτη χώρα ή πολίτες της Ένωσης που αναφέρονται στα στοιχεία α), β) ή γ), όταν τα εν λόγω μέλη της οικογένειας είναι νόμιμοι κάτοικοι κράτους μέλους, με την επιφύλαξη τυχόν εφαρμοστέων απαιτήσεων θεώρησης·
ε)
σε άλλα πρόσωπα στα οποία το ίδιο ή άλλο κράτος μέλος υποχρεούται βάσει του διεθνούς ή του εθνικού δικαίου να παρέχει προστασία και τα οποία είναι νόμιμοι κάτοικοι κράτους μέλους.
2.   Όταν ένα κράτος μέλος εκδίδει ΠΤΕ της ΕΕ σύμφωνα με:
α)
το στοιχείο β) ή γ) της παραγράφου 1 του παρόντος άρθρου, η διαβούλευση που ορίζεται στο άρθρο 4 περιλαμβάνει το κράτος μέλος ιθαγένειας των πολιτών της Ένωσης·
β)
το στοιχείο δ) της παραγράφου 1 του παρόντος άρθρου, η διαβούλευση που ορίζεται στο άρθρο 4 περιλαμβάνει το κράτος μέλος ιθαγένειας του συνοδευόμενου πολίτη της Ένωσης και, όπου απαιτείται, το κράτος μέλος κατοικίας του μέλους της οικογένειας. Κατά παρέκκλιση από το άρθρο 4 παράγραφος 6, κανένα ΠΤΕ της ΕΕ δεν εκδίδεται χωρίς προηγούμενη διαβούλευση με το κράτος μέλος ιθαγένειας του συνοδευόμενου πολίτη της Ένωσης και, όπου απαιτείται, με το κράτος μέλος κατοικίας του μέλους της οικογένειας·
γ)
το στοιχείο ε) της παραγράφου 1 του παρόντος άρθρου, η διαβούλευση που ορίζεται στο άρθρο 4 περιλαμβάνει το κράτος μέλος που υποχρεούται σύμφωνα με το διεθνές ή το εθνικό δίκαιο να παρέχει προστασία στον αιτούντα, το οποίο είναι η χώρα προορισμού που αναγράφεται στο ΠΤΕ της ΕΕ.
ΚΕΦΑΛΑΙΟ ΙΙΙ
ΟΜΟΙΟΜΟΡΦΟΣ ΜΟΡΦΟΤΥΠΟΣ ΠΤΕ ΤΗΣ ΕΕ
Άρθρο 8
Ομοιόμορφος μορφότυπος ΠΤΕ της ΕΕ
1.   Τα ΠΤΕ της ΕΕ αποτελούνται από ομοιόμορφο έντυπο ΠΤΕ της ΕΕ και ομοιόμορφη αυτοκόλλητη ετικέτα ΠΤΕ της ΕΕ. Το εν λόγω έντυπο και η εν λόγω αυτοκόλλητη ετικέτα πληρούν τις προδιαγραφές που καθορίζονται στα παραρτήματα Ι και ΙΙ και τις πρόσθετες τεχνικές προδιαγραφές που θεσπίζονται σύμφωνα με το άρθρο 9.
2.   Όταν συμπληρωθεί η ομοιόμορφη αυτοκόλλητη ετικέτα του ΠΤΕ της ΕΕ, ολοκληρώνονται τα τμήματα που ορίζονται στο παράρτημα II και συμπληρώνεται η μηχανικώς αναγνώσιμη ζώνη, σύμφωνα με το έγγραφο 9303 του ΔΟΠΑ.
3.   Για την επίτευξη των στόχων της παρούσας οδηγίας, ιδίως δε για να διασφαλιστεί η άσκηση του δικαιώματος προξενικής προστασίας βάσει ενός σύγχρονου και ασφαλούς μορφότυπου ΠΤΕ της ΕΕ, ανατίθεται στην Επιτροπή η εξουσία να εκδίδει κατ' εξουσιοδότηση πράξεις σύμφωνα με το άρθρο 11 για την τροποποίηση των παραρτημάτων Ι και ΙΙ, καθώς και των παραπομπών στα πρότυπα που έχουν θεσπιστεί από τον ΔΟΠΑ, όπως αναφέρονται στην παράγραφο 2 του παρόντος άρθρου και στο άρθρο 4 παράγραφος 2 στοιχείο β), ανταποκρινόμενη στην τεχνική πρόοδο.
4.   Τα κράτη μέλη μπορούν να προσθέτουν τις τυχόν αναγκαίες εθνικές καταχωρίσεις στο τμήμα «παρατηρήσεις» της ομοιόμορφης αυτοκόλλητης ετικέτας του ΠΤΕ της ΕΕ όπως αναφέρεται στο παράρτημα ΙΙ σημείο 9. Οι εν λόγω εθνικές καταχωρίσεις δεν επαναλαμβάνουν τα τμήματα του παραρτήματος ΙΙ.
5.   Τυπώνονται όλες οι καταχωρίσεις στην ομοιόμορφη αυτοκόλλητη ετικέτα του ΠΤΕ της ΕΕ, περιλαμβανομένης της εικόνας του προσώπου. Δεν πραγματοποιούνται χειρόγραφες αλλαγές σε τυπωμένη ομοιόμορφη αυτοκόλλητη ετικέτα ΠΤΕ της ΕΕ.
Κατ' εξαίρεση, σε περίπτωση ανωτέρας βίας τεχνικού χαρακτήρα, είναι δυνατό να συμπληρωθούν χειρόγραφα οι ομοιόμορφες αυτοκόλλητες ετικέτες ΠΤΕ της ΕΕ και να επισυναφθεί φωτογραφία. Στις περιπτώσεις αυτές, η φωτογραφία έχει πρόσθετη προστασία έναντι της υποκατάστασης φωτογραφίας. Δεν πραγματοποιείται καμία αλλαγή στην αυτοκόλλητη ετικέτα ΠΤΕ της ΕΕ η οποία έχει συμπληρωθεί χειρόγραφα.
6.   Εάν εντοπιστεί σφάλμα σε ομοιόμορφη αυτοκόλλητη ετικέτα ΠΤΕ της ΕΕ η οποία δεν έχει ακόμη τεθεί στο ομοιόμορφο έντυπο ΠΤΕ της ΕΕ, η ομοιόμορφη αυτοκόλλητη ετικέτα ΠΤΕ της ΕΕ ακυρώνεται και καταστρέφεται. Εάν εντοπιστεί σφάλμα μετά την τοποθέτηση της ομοιόμορφης αυτοκόλλητης ετικέτας ΠΤΕ της ΕΕ στο ομοιόμορφο έντυπο ΠΤΕ της ΕΕ, ακυρώνονται και καταστρέφονται και τα δύο και δημιουργείται νέα ομοιόμορφη αυτοκόλλητη ετικέτα ΠΤΕ της ΕΕ.
7.   Η τυπωμένη ομοιόμορφη αυτοκόλλητη ετικέτα ΠΤΕ της ΕΕ που περιέχει τα συμπληρωμένα τμήματα τοποθετείται στο ομοιόμορφο έντυπο ΠΤΕ της ΕΕ σύμφωνα με το παράρτημα Ι.
8.   Τα κράτη μέλη φυλάσσουν τα έντυπα και τις ομοιόμορφες αυτοκόλλητες ετικέτες ΠΤΕ της ΕΕ που δεν έχουν συμπληρωθεί κατά τρόπο ώστε να μην μπορούν να κλαπούν.
Άρθρο 9
Πρόσθετες τεχνικές προδιαγραφές
1.   Η Επιτροπή εκδίδει εκτελεστικές πράξεις που περιέχουν πρόσθετες τεχνικές προδιαγραφές για τα ΠΤΕ της ΕΕ σχετικά με τα εξής:
α)
τον σχεδιασμό, τον μορφότυπο και τα χρώματα του ομοιόμορφου εντύπου και της ομοιόμορφης αυτοκόλλητης ετικέτας ΠΤΕ της ΕΕ·
β)
τις απαιτήσεις για το υλικό και τις τεχνικές εκτύπωσης του ομοιόμορφου εντύπου ΠΤΕ της ΕΕ·
γ)
τα χαρακτηριστικά και απαιτήσεις ασφαλείας, περιλαμβανομένων ενισχυμένων προτύπων για την καταπολέμηση της πλαστογράφησης, απομίμησης και παραποίησης·
δ)
άλλους κανόνες προς τήρηση για τη συμπλήρωση και την έκδοση των ΠΤΕ της ΕΕ.
Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 12 παράγραφος 2.
2.   Είναι δυνατόν να αποφασιστεί ότι οι πρόσθετες τεχνικές προδιαγραφές που αναφέρονται στην παράγραφο 1 είναι απόρρητες και δεν δημοσιεύονται. Στην περίπτωση αυτή, γνωστοποιούνται μόνο στους φορείς που ορίζονται από τα κράτη μέλη ως αρμόδιοι για την παραγωγή ΠΤΕ της ΕΕ, καθώς και σε πρόσωπα που έχουν εξουσιοδοτηθεί δεόντως από κράτος μέλος ή από την Επιτροπή.
Άρθρο 10
Παραγωγή ΠΤΕ της ΕΕ
1.   Κάθε κράτος μέλος ορίζει φορέα ως αρμόδιο για την παραγωγή των ομοιόμορφων εντύπων και αυτοκόλλητων ετικετών των ΠΤΕ της ΕΕ. Επιτρέπεται να οριστεί ο ίδιος φορέας από περισσότερα ή όλα τα κράτη μέλη.
2.   Κάθε κράτος μέλος κοινοποιεί την ονομασία του φορέα που παράγει τα ομοιόμορφα έντυπα και αυτοκόλλητες ετικέτες των ΠΤΕ της ΕΕ στην Επιτροπή και στα άλλα κράτη μέλη. Αν κράτος μέλος αλλάξει τον φορέα που έχει ορίσει, ενημερώνει σχετικά την Επιτροπή και τα άλλα κράτη μέλη.
Άρθρο 11
Άσκηση των ανατιθεμένων αρμοδιοτήτων
1.   Ανατίθεται στην Επιτροπή η εξουσία έκδοσης κατ' εξουσιοδότηση πράξεων υπό τις προϋποθέσεις του παρόντος άρθρου.
2.   Η εξουσία έκδοσης των κατ' εξουσιοδότηση πράξεων που αναφέρονται στο άρθρο 8 παράγραφος 3 και στο άρθρο 13 παράγραφος 1 ανατίθεται στην Επιτροπή για απροσδιόριστο χρονικό διάστημα από τις 10 Ιουλίου 2019.
3.   Η ανάθεση αρμοδιοτήτων που αναφέρεται στο άρθρο 8 παράγραφος 3 και στο άρθρο 13 παράγραφος 1 είναι δυνατό να ανακληθεί από το Συμβούλιο οποτεδήποτε. Η απόφαση ανάκλησης επιφέρει τη λήξη της ανάθεσης των αρμοδιοτήτων που προσδιορίζονται στην εν λόγω απόφαση. Παράγει αποτελέσματα από την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των τυχόν κατ' εξουσιοδότηση πράξεων που ισχύουν ήδη.
4.   Πριν από την έκδοση κατ' εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζει κάθε κράτος μέλος σύμφωνα με τις αρχές που καθορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου.
5.   Η Επιτροπή, μόλις θεσπίσει κατ' εξουσιοδότηση πράξη, την κοινοποιεί στο Συμβούλιο.
6.   Η κατ' εξουσιοδότηση πράξη, η οποία εκδίδεται σύμφωνα με το άρθρο 8 παράγραφος 3 και το άρθρο 13 παράγραφος 1, τίθεται σε ισχύ μόνον εάν δεν διατυπωθούν αντιρρήσεις από το Συμβούλιο εντός προθεσμίας 2 μηνών από την κοινοποίηση της συγκεκριμένης πράξης στο Συμβούλιο ή εάν, πριν από τη λήξη της ως άνω προθεσμίας, το Συμβούλιο ενημερώσει την Επιτροπή ότι δεν θα διατυπώσει αντιρρήσεις. Η ανωτέρω προθεσμία παρατείνεται κατά δύο μήνες με πρωτοβουλία του Συμβουλίου.
7.   Το Ευρωπαϊκό Κοινοβούλιο ενημερώνεται για τη θέσπιση κατ' εξουσιοδότηση πράξεων από την Επιτροπή, για τις αντιρρήσεις που τυχόν έχουν διατυπωθεί εναντίον τους και για την ανάκληση της εξουσιοδότησης από το Συμβούλιο.
Άρθρο 12
Διαδικασία επιτροπής
1.   Η Επιτροπή επικουρείται από την επιτροπή που έχει συσταθεί με το άρθρο 6 του κανονισμού (ΕΚ) αριθ. 1683/95. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
2.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
Άρθρο 13
Γνωστοποίηση σε τρίτες χώρες
1.   Το αργότερο 21 μήνες μετά τη θέσπιση των πρόσθετων τεχνικών προδιαγραφών που αναφέρονται στο άρθρο 9, το κράτος μέλος που ασκεί την προεδρία του Συμβουλίου σύμφωνα με το άρθρο 16 παράγραφος 9 της Συνθήκης για την Ευρωπαϊκή Ένωση παρέχει δείγματα του ομοιόμορφου εντύπου και της ομοιόμορφης αυτοκόλλητης ετικέτας του ΠΤΕ της ΕΕ στην Επιτροπή και στην ΕΥΕΔ.
Ανατίθεται στην Επιτροπή η αρμοδιότητα να εκδίδει κατ' εξουσιοδότηση πράξεις σύμφωνα με το άρθρο 11 για την τροποποίηση του πρώτου εδαφίου της παρούσας παραγράφου, ορίζοντας ένα άλλο κράτος μέλος ως το κράτος που είναι υπεύθυνο για την παροχή των δειγμάτων που αναφέρονται στο εν λόγω εδάφιο, βάσει αντικειμενικών κριτηρίων, όπως η παρουσία στο έδαφός του του φορέα που έχει οριστεί για την παραγωγή ΠΤΕ της ΕΕ από διάφορα ή όλα τα κράτη μέλη.
2.   Η ΕΥΕΔ διαβιβάζει τα δείγματα του ομοιόμορφου εντύπου και της ομοιόμορφης αυτοκόλλητης ετικέτας του ΠΤΕ της ΕΕ στις αντιπροσωπείες της Ένωσης σε τρίτες χώρες.
3.   Οι αντιπροσωπείες της Ένωσης σε τρίτες χώρες γνωστοποιούν στις αρμόδιες αρχές των αντίστοιχων τρίτων χωρών τη χρήση του ΠΤΕ της ΕΕ, καθώς και τον ομοιόμορφο μορφότυπο και τα κύρια χαρακτηριστικά του ασφαλείας του, μεταξύ άλλων με την παροχή δειγμάτων του ομοιόμορφου εντύπου και της ομοιόμορφης αυτοκόλλητης ετικέτας για σκοπούς αναφοράς. Η γνωστοποίηση σε επιμέρους τρίτη χώρα επαναλαμβάνεται κατόπιν αιτήματος της εν λόγω τρίτης χώρας. Η γνωστοποίηση δεν περιλαμβάνει προδιαγραφές οι οποίες πρέπει να τηρούνται απόρρητες σύμφωνα με το άρθρο 9 παράγραφος 2.
4.   Κάθε φορά που το ομοιόμορφο έντυπο ή η ομοιόμορφη αυτοκόλλητη ετικέτα του ΠΤΕ της ΕΕ τροποποιείται, επαναλαμβάνεται η διαδικασία που περιγράφεται στις παραγράφους 1 έως 3. Η προθεσμία που αναφέρεται στην παράγραφο 1 είναι 21 μήνες μετά την έγκριση του τροποποιημένου μορφότυπου του ομοιόμορφου εντύπου ή της ομοιόμορφης αυτοκόλλητης ετικέτας του ΠΤΕ της ΕΕ.
5.   Σε περίπτωση που δεν υπάρχει αντιπροσωπεία της Ένωσης σε τρίτη χώρα, τα αντιπροσωπευόμενα κράτη μέλη αποφασίζουν μέσω τοπικής προξενικής συνεργασίας ποιο κράτος μέλος γνωστοποιεί στις αρμόδιες αρχές της εν λόγω τρίτης χώρας τον ενιαίο μορφότυπο του ΠΤΕ της ΕΕ, καθώς και τα κύρια χαρακτηριστικά ασφαλείας του. Η ΕΥΕΔ συντονίζει με το ενδιαφερόμενο κράτος μέλος τη διαβίβαση δειγμάτων του ομοιόμορφου εντύπου και της ομοιόμορφης αυτοκόλλητης ετικέτας του ΠΤΕ της ΕΕ για τον σκοπό αυτό.
ΚΕΦΑΛΑΙΟ IV
ΤΕΛΙΚΕΣ ΔΙΑΤΑΞΕΙΣ
Άρθρο 14
Ευνοϊκότερη μεταχείριση
Τα κράτη μέλη μπορούν να θεσπίζουν ή να διατηρούν ευνοϊκότερες διατάξεις απ' αυτές της παρούσας οδηγίας στο μέτρο που συνάδουν μ' αυτήν.
Άρθρο 15
Προστασία δεδομένων προσωπικού χαρακτήρα
1.   Τα δεδομένα προσωπικού χαρακτήρα που υποβάλλονται σε επεξεργασία για τους σκοπούς της παρούσας οδηγίας, συμπεριλαμβανομένης της εικόνας του προσώπου ή της φωτογραφίας του αιτούντος που αναφέρονται στο άρθρο 4 παράγραφος 2, χρησιμοποιούνται μόνο για την εξακρίβωση της ταυτότητας του αιτούντος, σύμφωνα με τη διαδικασία που περιγράφεται στο άρθρο 4, για την εκτύπωση της ομοιόμορφης αυτοκόλλητης ετικέτας του ΠΤΕ της ΕΕ και για τη διευκόλυνση της μετακίνησης του αιτούντος. Το συντρέχον κράτος μέλος και το κράτος μέλος ιθαγένειας διασφαλίζουν τη δέουσα ασφάλεια των δεδομένων προσωπικού χαρακτήρα.
2.   Με την επιφύλαξη της εφαρμογής του κανονισμού (ΕΕ) 2016/679, ο αιτών στον οποίο έχει χορηγηθεί ΠΤΕ της ΕΕ έχει το δικαίωμα να επαληθεύει τα δεδομένα προσωπικού χαρακτήρα που περιέχονται στο ΠΤΕ της ΕΕ και, όπου αρμόζει, να ζητεί να γίνουν διορθώσεις μέσω της έκδοσης νέου εγγράφου.
3.   Καμία πληροφορία σε μηχανικώς αναγνώσιμη μορφή δεν περιλαμβάνεται σε ΠΤΕ της ΕΕ, εκτός εάν εμφανίζεται και στα τμήματα που αναφέρονται στο παράρτημα ΙΙ σημείο 6.
4.   Το συντρέχον κράτος μέλος και το κράτος μέλος ιθαγένειας διατηρούν τα δεδομένα προσωπικού χαρακτήρα του αιτούντος μόνο για όσο χρονικό διάστημα είναι αναγκαίο, μεταξύ άλλων για την είσπραξη των τελών που αναφέρονται στο άρθρο 5. Σε καμία περίπτωση τα εν λόγω δεδομένα προσωπικού χαρακτήρα δεν διατηρούνται για διάστημα μεγαλύτερο των 180 ημερών από το συντρέχον κράτος μέλος ή για διάστημα μεγαλύτερο των δύο ετών από το κράτος μέλος ιθαγένειας. Μετά τη λήξη του διαστήματος διατήρησής τους, τα δεδομένα προσωπικού χαρακτήρα του αιτούντος διαγράφονται.
5.   Κατά παρέκκλιση από την παράγραφο 4, τα κράτη μέλη εξασφαλίζουν την ασφαλή καταστροφή κάθε επιστρεφόμενου ΠΤΕ της ΕΕ και όλων των σχετικών αντιγράφων το συντομότερο δυνατόν.
Άρθρο 16
Παρακολούθηση
1.   Τα κράτη μέλη παρακολουθούν τακτικά την εφαρμογή της παρούσας οδηγίας με βάση τους ακόλουθους δείκτες:
α)
τον αριθμό των ΠΤΕ της ΕΕ που εκδόθηκαν σύμφωνα με το άρθρο 3 και την ιθαγένεια του παραλήπτη·
β)
τον αριθμό των ΠΤΕ της ΕΕ που εκδόθηκαν σύμφωνα με το άρθρο 7 και την ιθαγένεια του παραλήπτη· και
γ)
τον αριθμό των περιπτώσεων απάτης και παραποίησης ΠΤΕ της ΕΕ.
2.   Τα κράτη μέλη οργανώνουν την παραγωγή και τη συλλογή των δεδομένων που απαιτούνται για τη μέτρηση της μεταβολής των δεικτών που ορίζονται στην παράγραφο 1 και παρέχουν τις εν λόγω πληροφορίες στην Επιτροπή σε ετήσια βάση.
3.   Η Επιτροπή μπορεί να εκδίδει εκτελεστικές πράξεις για τη θέσπιση πρόσθετων δεικτών, πέραν αυτών που αναφέρονται στην παράγραφο 1. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που προβλέπεται στο άρθρο 12 παράγραφος 2.
Άρθρο 17
Αξιολόγηση
1.   Το νωρίτερο πέντε έτη από την ημερομηνία μεταφοράς της παρούσας οδηγίας στο εθνικό δίκαιο των κρατών μελών, η Επιτροπή προβαίνει σε αξιολόγηση της παρούσας οδηγίας και υποβάλλει έκθεση σχετικά με τα κύρια συμπεράσματά της στο Ευρωπαϊκό Κοινοβούλιο και στο Συμβούλιο. Η έκθεση περιλαμβάνει αξιολόγηση της καταλληλότητας του επιπέδου ασφάλειας των δεδομένων προσωπικού χαρακτήρα, των επιπτώσεων για τα θεμελιώδη δικαιώματα και της ενδεχόμενης καθιέρωσης ομοιόμορφου τέλους για τα ΠΤΕ της ΕΕ.
2.   Τα κράτη μέλη παρέχουν στην Επιτροπή όλες τις αναγκαίες πληροφορίες για την εκπόνηση της έκθεσης που αναφέρεται στην παράγραφο 1.
Άρθρο 18
Κατάργηση
1.   Η απόφαση 96/409/ΚΕΠΠΑ καταργείται 36 μήνες μετά τη θέσπιση των πρόσθετων τεχνικών προδιαγραφών που αναφέρονται στο άρθρο 9.
2.   Οι αναφορές στην καταργούμενη απόφαση νοούνται ως αναφορές στην παρούσα οδηγία.
3.   Τα κράτη μέλη εξασφαλίζουν την ακύρωση και την καταστροφή των εντύπων ΠΤΕ τα οποία έχουν παραχθεί σύμφωνα με την απόφαση 96/409/ΚΕΠΠΑ εντός της προθεσμίας που αναφέρεται στην παράγραφο 1.
Άρθρο 19
Μεταφορά στο εθνικό δίκαιο
1.   Τα κράτη μέλη θεσπίζουν και δημοσιεύουν, εντός 24 μηνών από τη θέσπιση των πρόσθετων τεχνικών προδιαγραφών που αναφέρονται στο άρθρο 9, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωσή τους με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
Εφαρμόζουν τα μέτρα αυτά από 36 μήνες μετά τη θέσπιση των πρόσθετων τεχνικών προδιαγραφών που αναφέρονται στο άρθρο 9.
Τα μέτρα αυτά, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 20
Έναρξη ισχύος
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 21
Αποδέκτες
Η παρούσα οδηγία απευθύνεται στα κράτη μέλη.
Λουξεμβούργο, 18 Ιουνίου 2019.
Για το Συμβούλιο
O Πρόεδρος
G. CIAMBA
(1)  Γνώμη της 16ης Ιανουαρίου 2019 (δεν έχει ακόμη δημοσιευθεί στην Επίσημη Εφημερίδα).
(2)  Οδηγία (ΕΕ) 2015/637 του Συμβουλίου, της 20ής Απριλίου 2015, περί των μέτρων συντονισμού και συνεργασίας προς διευκόλυνση της προξενικής προστασίας για μη αντιπροσωπευόμενους πολίτες της Ένωσης σε τρίτες χώρες και την κατάργηση της απόφασης 95/553/ΕΚ (ΕΕ L 106 της 24.4.2015, σ. 1).
(3)  Απόφαση 96/409/ΚΕΠΠΑ των αντιπροσώπων των κυβερνήσεων των κρατών μελών, που συνήλθαν στα πλαίσια του Συμβουλίου, της 25ης Ιουνίου 1996, περί θεσπίσεως του προσωρινού ταξιδιωτικού εγγράφου (ΕΕ L 168 της 6.7.1996, σ. 4).
(4)  Οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με το δικαίωμα των πολιτών της Ένωσης και των μελών των οικογενειών τους να κυκλοφορούν και να διαμένουν ελεύθερα στο έδαφος των κρατών μελών, για την τροποποίηση του κανονισμού (ΕΟΚ) αριθ. 1612/68 και την κατάργηση των οδηγιών 64/221/ΕΟΚ, 68/360/ΕΟΚ, 72/194/ΕΟΚ, 73/148/ΕΟΚ, 75/34/ΕΟΚ, 75/35/ΕΟΚ, 90/364/ΕΟΚ, 90/365/ΕΟΚ και 93/96/ΕΟΚ (ΕΕ L 158 της 30.4.2004, σ. 77).
(5)  Κανονισμός (ΕΕ) 2018/1806 του Ευρωπαϊκού Κοινοβουλίου και του Συμβουλίου, της 14ης Νοεμβρίου 2018, περί του καταλόγου τρίτων χωρών οι υπήκοοι των οποίων υπόκεινται στην υποχρέωση θεώρησης για τη διέλευση των εξωτερικών συνόρων των κρατών μελών, και του καταλόγου των τρίτων χωρών οι υπήκοοι των οποίων απαλλάσσονται από την υποχρέωση αυτή (ΕΕ L 303 της 28.11.2018, σ. 39).
(6)  Κανονισμός (ΕΚ) αριθ. 1683/95 του Συμβουλίου, της 29ης Μαΐου 1995, για την καθιέρωση θεώρησης ενιαίου τύπου (ΕΕ L 164 της 14.7.1995, σ. 1).
(7)  ΕΕ L 123, 12.5.2016, σ. 1.
(8)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
(9)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ L 119 της 4.5.2016, σ. 1).
ΠΑΡΑΡΤΗΜΑ I
ΟΜΟΙΟΜΟΡΦΟ ΕΝΤΥΠΟ ΠΤΕ ΤΗΣ ΕΕ
Το ομοιόμορφο έντυπο ΠΤΕ της ΕΕ συμμορφώνεται με τις ακόλουθες προδιαγραφές:
1.   Μορφότυπος και μέγεθος
Το ομοιόμορφο έντυπο ΠΤΕ της ΕΕ είναι τρίπτυχου σχεδιασμού (ένα φύλλο τυπωμένο και στις δύο πλευρές και διπλωμένο στα τρία). Όταν είναι διπλωμένο, το μέγεθος του εντύπου συμμορφώνεται με το πρότυπο ISO/IEC 7810 ID-3.
2.   Σελίδα πρώτη: Εξώφυλλο
Το εξώφυλλο του ομοιόμορφου εντύπου του ΠΤΕ της ΕΕ περιλαμβάνει, με την ακόλουθη σειρά, τις λέξεις «ΕΥΡΩΠΑΪΚΗ ΕΝΩΣΗ» σε όλες τις επίσημες γλώσσες της Ένωσης και τις λέξεις «EMERGENCY TRAVEL DOCUMENT» και «TITRE DE VOYAGE PROVISOIRE». Περιλαμβάνει επίσης δώδεκα χρυσά αστέρια που σχηματίζουν κύκλο.
3.   Σελίδα δύο. Τοποθέτηση της ομοιόμορφης αυτοκόλλητης ετικέτας του ΠΤΕ της ΕΕ
Η ομοιόμορφη αυτοκόλλητη ετικέτα του ΠΤΕ της ΕΕ τοποθετείται στη δεύτερη σελίδα του ομοιόμορφου εντύπου ΠΤΕ της ΕΕ με τρόπο που να μην είναι εύκολη η αφαίρεσή της. Η ομοιόμορφη αυτοκόλλητη ετικέτα του ΠΤΕ της ΕΕ ευθυγραμμίζεται και τοποθετείται στην άκρη της σελίδας. Η μηχανικώς αναγνώσιμη ζώνη της ομοιόμορφης αυτοκόλλητης ετικέτας του ΠΤΕ της ΕΕ ευθυγραμμίζεται με την εξωτερική άκρη της σελίδας. Η σφραγίδα των αρχών έκδοσης τοποθετείται στην ομοιόμορφη αυτοκόλλητη ετικέτα του ΠΤΕ της ΕΕ με τέτοιο τρόπο ώστε να επεκτείνεται στη σελίδα.
4.   Σελίδες τρία και τέσσερα: Πληροφορίες
Η τρίτη και η τέταρτη σελίδα περιέχουν μετάφραση του όρου «προσωρινό ταξιδιωτικό έγγραφο», καθώς και των επικεφαλίδων της ομοιόμορφης αυτοκόλλητης ετικέτας του ΠΤΕ της ΕΕ, σε όλες τις επίσημες γλώσσες της Ένωσης, εκτός από την αγγλική και τη γαλλική. Επίσης, εμφανίζεται το ακόλουθο κείμενο:
«This EU Emergency Travel Document is a travel document issued by a Member State of the European Union for a single journey to the holder's Member State of nationality or residence or, exceptionally, to another destination. Authorities of non-EU countries are hereby requested to allow the holder to pass freely without hindrance.
Le présent titre de voyage provisoire de l'UE est un titre de voyage délivré par un État membre de l'Union européenne aux fins d'un trajet unique vers l'État membre de nationalité ou de résidence du détenteur, ou, à titre exceptionnel, vers une autre destination. Les autorités des pays tiers sont priées d'autoriser le détenteur du titre de voyage provisoire à circuler sans entraves.».
5.   Σελίδες πέντε και έξι: Θεωρήσεις και σφραγίδες εισόδου/εξόδου
Η τέταρτη και η πέμπτη σελίδα φέρουν τον τίτλο «VISA/VISA» και κατά τα λοιπά μένουν κενές.
Οι σελίδες αυτές προορίζονται για θεωρήσεις και σφραγίδες εισόδου/εξόδου.
6.   Αριθμός του ομοιόμορφου εντύπου του ΠΤΕ της ΕΕ
Στο ομοιόμορφο έντυπο ΠΤΕ της ΕΕ προεκτυπώνεται ένας επταψήφιος αριθμός.
ΠΑΡΑΡΤΗΜΑ II
ΑΥΤΟΚΟΛΛΗΤΗ ΕΤΙΚΕΤΑ ΤΟΥ ΟΜΟΙΟΜΟΡΦΟΥ ΠΤΕ ΤΗΣ ΕΕ
Η αυτοκόλλητη ετικέτα του ομοιόμορφου ΠΤΕ της ΕΕ συμμορφώνεται με τις ακόλουθες προδιαγραφές:
Χαρακτηριστικά της αυτοκόλλητης ετικέτας του ομοιόμορφου ΠΤΕ της ΕΕ
1.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει εικόνα του προσώπου κατόχου, η οποία εκτυπώνεται σύμφωνα με υψηλά πρότυπα ασφάλειας, εκτός από τις περιπτώσεις στις οποίες χρησιμοποιείται φωτογραφία σύμφωνα με το άρθρο 8 παράγραφος 5. Η εικόνα του προσώπου ή η φωτογραφία χρησιμοποιείται για τους σκοπούς του άρθρου 4 παράγραφος 2.
2.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει χαρακτηριστικά ασφαλείας που εξασφαλίζουν επαρκή προστασία από παραποίηση, λαμβάνοντας ιδίως υπόψη τα χαρακτηριστικά ασφαλείας που χρησιμοποιούνται για τις θεωρήσεις ενιαίου τύπου.
3.
Τα ίδια χαρακτηριστικά ασφαλείας χρησιμοποιούνται για όλα τα κράτη μέλη.
4.
Στην ομοιόμορφη αυτοκόλλητη ετικέτα ΠΤΕ της ΕΕ εμφανίζονται τα ακόλουθα:
α)
η συντομογραφία «EU ETD/TVP UE»·
β)
οι λέξεις «European Union/Union européenne»·
γ)
ο τριψήφιος κωδικός «EUE», ως έχει στο έγγραφο 9303 του ΔΟΠΑ.
5.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει τον επταψήφιο αριθμό της ομοιόμορφης αυτοκόλλητης ετικέτας του ΠΤΕ της ΕΕ σε οριζόντιο προσανατολισμό, προεκτυπωμένο με μαύρο χρώμα. Χρησιμοποιείται ειδικός τύπος γραμματοσειράς. Του αριθμού αυτού προηγείται ο κωδικός χώρας του κράτους μέλους έκδοσης, ο οποίος αποτελείται από δύο γράμματα, ως έχει στο έγγραφο 9303 του ΔΟΠΑ, ο οποίος μπορεί είτε να είναι προεκτυπωμένος είτε να προστεθεί όταν συμπληρωθεί η ομοιόμορφη αυτοκόλλητη ετικέτα του ΠΤΕ της ΕΕ. Για λόγους ασφαλείας, ο ίδιος επταψήφιος αριθμός μπορεί να προεκτυπωθεί πολλές φορές στην ομοιόμορφη αυτοκόλλητη ετικέτα του ΠΤΕ της ΕΕ.
Τμήματα προς συμπλήρωση
6.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει τμήματα με τις ακόλουθες πληροφορίες:
α)
τη χώρα προορισμού και κάθε τυχόν χώρα διέλευσης για την οποία εκδίδεται το ΠΤΕ της ΕΕ·
β)
Το κράτος μέλος έκδοσης και τον τόπο στον οποίο βρίσκεται η αρχή έκδοσης·
γ)
την ημερομηνία έκδοσης και την ημερομηνία λήξης·
δ)
το επώνυμο, το όνομα ή τα ονόματα, την ιθαγένεια, την ημερομηνία γέννησης και το φύλο του παραλήπτη του ΠΤΕ της ΕΕ·
ε)
τον αριθμό του ομοιόμορφου εντύπου του ΠΤΕ της ΕΕ στο οποίο θα τοποθετηθεί η ομοιόμορφη αυτοκόλλητη ετικέτα ΠΤΕ της ΕΕ, όπως αναφέρεται στο σημείο 6 του παραρτήματος I.
7.
Οι επικεφαλίδες των προς συμπλήρωση τμημάτων εμφανίζονται στα αγγλικά και στα γαλλικά και αριθμούνται.
8.
Οι ημερομηνίες αναγράφονται ως εξής: η ημέρα με δύο ψηφία, από τα οποία το πρώτο είναι μηδέν εάν η εν λόγω ημέρα εκφράζεται με μονοψήφιο αριθμό· ο μήνας με δύο ψηφία, από τα οποία το πρώτο είναι μηδέν εάν ο εν λόγω μήνας εκφράζεται με μονοψήφιο αριθμό· το έτος με τέσσερα ψηφία. Η ημέρα και ο μήνας ακολουθούνται από κενό διάστημα. Για παράδειγμα: 20 01 2018 = 20 Ιανουαρίου 2018.
9.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει τμήμα με τίτλο «παρατηρήσεις», το οποίο χρησιμοποιείται από την αρχή έκδοσης για να συμπληρωθούν τυχόν περαιτέρω απαραίτητες πληροφορίες, για παράδειγμα ο τύπος και ο αριθμός του εγγράφου που αντικαθίσταται.
Μηχανικώς αναγνώσιμες πληροφορίες
10.
Η ομοιόμορφη αυτοκόλλητη ετικέτα του ΠΤΕ της ΕΕ περιέχει τις σχετικές μηχανικώς αναγνώσιμες πληροφορίες, σύμφωνα με το έγγραφο 9303 του ΔΟΠΑ για να διευκολύνονται οι έλεγχοι στα εξωτερικά σύνορα. Τα κεφαλαία γράμματα «AE» χρησιμοποιούνται ως οι πρώτοι δύο χαρακτήρες της μηχανικώς αναγνώσιμης ζώνης για τον προσδιορισμό του εγγράφου ως προσωρινού ταξιδιωτικού εγγράφου της ΕΕ. Η μηχανικώς αναγνώσιμη ζώνη περιέχει ένα τυπωμένο κείμενο στην ορατή εκτύπωση δαπέδου με τις λέξεις «Ευρωπαϊκή Ένωση» σε όλες τις επίσημες γλώσσες της Ένωσης. Το εν λόγω κείμενο δεν επηρεάζει τα τεχνικά χαρακτηριστικά της μηχανικώς αναγνώσιμης ζώνης ή την ικανότητά της να αναγνωστεί.
11.
Προβλέπεται περιθώριο για την ενδεχόμενη προσθήκη ενός κοινού δισδιάστατου γραμμικού κώδικα.

Summary:
Προσωρινό ταξιδιωτικό έγγραφο (ΠΤΕ)
Προσωρινό ταξιδιωτικό έγγραφο (ΠΤΕ)
 
ΣΥΝΟΨΗ ΤΟΥ ΑΚΟΛΟΥΘΟΥ ΚΕΙΜΕΝΟΥ:
Οδηγία (ΕΕ) 2019/997 για τη θέσπιση προσωρινού ταξιδιωτικού εγγράφου της ΕΕ
ΠΟΙΟΣ ΕΙΝΑΙ Ο ΣΚΟΠΟΣ ΤΗΣ ΟΔΗΓΙΑΣ;
Το προσωρινό ταξιδιωτικό έγγραφο (ΠΤΕ της ΕΕ) είναι ένα ταξιδιωτικό έγγραφο που εκδίδεται κατόπιν αιτήματος ενός κράτους μέλους σε έναν μη αντιπροσωπευόμενο πολίτη* της Ευρωπαϊκής Ένωσης (ΕΕ) αν, για παράδειγμα, το διαβατήριό τους έχει κλαπεί, απολεσθεί ή καταστραφεί, ή δεν μπορεί να ληφθεί σε εύλογο διάστημα. Η οδηγία καθορίζει τους κανόνες και τις διαδικασίες για την απόκτηση του εγγράφου και τον καθορισμό ομοιόμορφου μορφότυπου. Διασφαλίζει το ίδιο είδος διπλωματικής και προξενικής προστασίας στη χώρα που επισκέπτεται με τους υπηκόους του κράτους μέλους που εκδίδει το έγγραφο.
ΒΑΣΙΚΑ ΣΗΜΕΙΑ
ΔιαδικασίαΟι μη εκπροσωπούμενοι πολίτες μπορούν να υποβάλουν αίτηση για ένα ΠΤΕ της ΕΕ στην πρεσβεία ή στο προξενείο οποιουδήποτε κράτους μέλους. Όταν ένα κράτος μέλος λαμβάνει μια αίτηση, πρέπει, το συντομότερο δυνατόν, και όχι μετά το πέρας 2 εργάσιμων ημερών από τη λήψη της αίτησης, να διαβουλευτεί με το κράτος μέλος ιθαγένειας για την επαλήθευση της ιθαγένειας και της ταυτότητας του αιτούντα. Πρέπει να παρέχει όλες τις σχετικές πληροφορίες, και πιο συγκεκριμένα:το ονοματεπώνυμο, την ιθαγένεια, την ημερομηνία γέννησης και το φύλο του αιτούντα·μια φωτογραφία προσώπου·ένα αντίγραφο ή σαρωμένο αντίγραφο όλων των διαθέσιμων μέσων ταυτοποίησης, όπως ταυτότητα, δίπλωμα οδήγησης ή αριθμός κοινωνικής ασφάλισης. Κανονικά εντός 3 ημερών από τη λήψη των πληροφοριών, το κράτος μέλος της ιθαγένειας του προσώπου επιβεβαιώνει αν ο αιτών είναι ένας από τους υπηκόους του. Το κράτος μέλος που εξετάζει την αίτηση θα εκδώσει έπειτα το ΠΤΕ της ΕΕ εντός 2 εργάσιμων ημερών. Αν το κράτος μέλος ιθαγένειας ΠΤΕ της ΕΕ έχει αντίρρηση για τη χορήγηση ΠΤΕ της ΕΕ σε έναν από τους υπηκόους του, το έγγραφο δεν εκδίδεται και το κράτος μέλος ιθαγένειας θα αναλαμβάνει έπειτα την ευθύνη για την παροχή προξενικής προστασίας.  Σε άκρως επείγουσες περιπτώσεις, το κράτος μέλος που εξετάζει την αίτηση μπορεί να χορηγήσει ΠΤΕ της ΕΕ χωρίς διαβούλευση αφού εξαντλήσει όλα τα διαθέσιμα μέσα επικοινωνίας με το κράτος μέλος ιθαγένειας και πρέπει να ενημερώσει το κράτος μέλος ιθαγένειας το συντομότερο δυνατόν. Ο παραλήπτης ΠΤΕ της ΕΕ καλείται, για λόγους ασφαλείας, να επιστρέψει το ΠΤΕ της ΕΕ, ανεξάρτητα από το αν αυτό έχει λήξει, κατά την άφιξή του στον τελικό προορισμό. Η Ευρωπαϊκή Επιτροπή μπορεί να εκδίδει εκτελεστικές πράξεις για τη θέσπιση τυποποιημένου εντύπου αίτησης.Ομοιόμορφο μορφότυποΗ οδηγία καθορίζει τον τυποποιημένο μορφότυπο που θα χρησιμοποιείται για ΠΤΕ της ΕΕ, που αποτελείται από ένα τυποποιημένο έντυπο και μια συνοδευτική αυτοκόλλητη ετικέτα. Πρέπει να περιέχει όλες τις απαραίτητες πληροφορίες και να πληροί υψηλά τεχνικά πρότυπα, ιδίως όσον αφορά την προστασία του έναντι της παραποίησης και της πλαστογράφησης. Η Επιτροπή θα εκδίδει εκτελεστικές πράξεις που περιέχουν επιπλέον τεχνικές προδιαγραφές για ΠΤΕ της ΕΕ όσον αφορά τα παρακάτω:τον σχεδιασμό, τον μορφότυπο και τα χρώματα του τυποποιημένου εντύπου ΠΤΕ της ΕΕ και της αυτοκόλλητης ετικέτας·το υλικό και τις τεχνικές εκτύπωσης του τυποποιημένου εντύπου ΠΤΕ της ΕΕ·χαρακτηριστικά ασφαλείας·επιπλέον κανόνες που πρέπει να τηρούνται.Κόστος
Το κράτος μέλος που εξετάζει την αίτηση πρέπει να επιβάλλει στον αιτούντα τα ίδια τέλη που χρεώνει τους δικούς του υπηκόους για την έκδοση προσωρινών ταξιδιωτικών εγγράφων, και μπορεί να επιλέξει να εφαρμόσει απαλλαγή από την επιβολή τελών γενικώς ή σε ειδικές περιπτώσεις που ορίζονται από αυτό.
Περίοδος ισχύος
Το ΠΤΕ της ΕΕ θα πρέπει να ισχύει για το διάστημα που απαιτείται για την πραγματοποίηση του ταξιδιού για το οποίου εκδόθηκε, συνυπολογίζοντας τον χρόνο που απαιτείται για τις αναγκαίες διανυκτερεύσεις ή ανταποκρίσεις. Η περίοδος ισχύος περιλαμβάνει μια «περίοδο χάριτος» 2 ημερών. Η ισχύς κανονικά δεν υπερβαίνει τις 15 ημέρες.
Μεταφορά, παρακολούθηση και αξιολόγησηΤα κράτη μέλη διασφαλίζουν τακτική παρακολούθηση του τρόπου εφαρμογής της οδηγίας. Τα κράτη μέλη έχουν στη διάθεσή τους 2 χρόνια από την έγκριση των επιπλέον τεχνικών προδιαγραφών για την ψήφιση νόμων, κανονισμών και διοικητικών κανόνων που απαιτούνται για συμμόρφωση με την οδηγία. Το νωρίτερο πέντε έτη από την ημερομηνία μεταφοράς της παρούσας οδηγίας στο εθνικό δίκαιο, η Επιτροπή προβαίνει σε αξιολόγηση της οδηγίας και υποβάλλει έκθεση σχετικά με τα κύρια συμπεράσματά της στο Ευρωπαϊκό Κοινοβούλιο και στο Συμβούλιο της Ευρωπαϊκής Ένωσης. Η έκθεση περιλαμβάνει αξιολόγηση της καταλληλότητας του επιπέδου ασφάλειας των δεδομένων προσωπικού χαρακτήρα, των επιπτώσεων για τα θεμελιώδη δικαιώματα και της ενδεχόμενης καθιέρωσης ομοιόμορφου τέλους για τα ΠΤΕ της ΕΕ. Η οδηγία καταργεί την απόφαση 96/409/ΚΕΠΠΑ.
ΑΠΟ ΠΟΤΕ ΕΦΑΡΜΟΖΕΤΑΙ Η ΟΔΗΓΙΑ;
Τέθηκε σε ισχύ στις 10 Ιουλίου 2019.
ΓΕΝΙΚΟ ΠΛΑΙΣΙΟ
Δείτε επίσης:Προξενική προστασία (Ευρωπαϊκή Επιτροπή)  Προξενική προστασία (Συμβούλιο της Ευρωπαϊκής Ένωσης).
ΒΑΣΙΚΟΙ ΟΡΟΙ
Μη αντιπροσωπευόμενος πολίτης της ΕΕ. Ένας πολίτης που έχει ιθαγένεια ενός κράτους μέλους το οποίο δεν εκπροσωπείται σε μια τρίτη χώρα, δηλαδή που δεν έχει μόνιμη πρεσβεία ή προξενείο ή που δεν έχει πρεσβεία, προξενείο ή επίτιμο πρόξενο που να είναι σε θέση να παρέχει αποτελεσματική προξενική προστασία σε ορισμένες περιπτώσεις.
ΒΑΣΙΚΟ ΚΕΙΜΕΝΟ
Οδηγία (ΕΕ) 2019/997 του Συμβουλίου, της18ης Ιουνίου 2019, για τη θέσπιση προσωρινού ταξιδιωτικού εγγράφου της ΕΕ και για την κατάργηση της απόφασης 96/409/ΚΕΠΠΑ (ΕΕ L 163 της 20.6.2019, σ. 1–12)
ΣΥΝΑΦΗ ΚΕΙΜΕΝΑ
Οδηγία (ΕΕ) 2015/637 του Συμβουλίου, της 20ής Απριλίου 2015, περί των μέτρων συντονισμού και συνεργασίας προς διευκόλυνση της προξενικής προστασίας για μη αντιπροσωπευόμενους πολίτες της Ένωσης σε τρίτες χώρες και την κατάργηση της απόφασης 95/553/ΕΚ (ΕΕ L 106 της 24.4.2015, σ. 1–13)
τελευταία ενημέρωση 08.10.2021